2014 թվականի Տորոնտոյի կինոփառատոնում ներկայացվում է «Տիկին Ժյուլի» դրաման, ռեժիսոր հայտնի նորվեգացի դերասանուհի Լիվ Ուլման[91]։ Չեսթեյնի մարմնավորած գլխավոր հերոսուհի, կոմսի դուստր Յուլիան, փորձում է գայթակղել իր հոր անձնական սպասավոր Ժանին (Քոլին Ֆարել), ինչը հանգեցնում է անսպասելի հետևանքների։ Հոկտեմբերի 26-ին Լոս Անջելեսում կայանում է ռեժիսոր Քրիստոֆեր Նոլանի «Ինտերստելար» գիտա-ֆանտաստիկ դրամայի պրեմիերան։ Գլխավոր դերերը՝ աստղագնացներ Կուպեր և Ամելիա, խաղում են Մեթյու Մակքոնահին և Էն Հեթուեյը։ Ֆիլմի գործողությունները ծավալվում են ապագայում, երբ Երկրի վրա կյանքի պայմանները սկսում են տարեց-տարի վատանալ, որի պատճառով չորս աստղագնացներից կազմված արշավախումբը ուղևորվում է բնակության համար ավելի հարմար մոլորակի որոնումներին։ Չեսթեյնը խաղում է Կուպերի հասուն աղջկան՝ Մյորֆ, ով երկար տարիներ Երկրի վրա սպասում է հորը։ Դերասանուհին ասում է, որ սցենարը կարդացել գաղտնիության պայմաններում՝ սցենարը նրան է փոխանցել մի մարդ, ով Լոս Անջելեսից հատուկ ուղևորվել է Դուբլին, որտեղ Չեսթեյնը նկարահանվում էր «Տիկին Ժյուլի» ֆիլմում։ Սցենարը կարդալուն հատկացվել էր ընդամենը մեկ օր[92], իսկ այն ամենը, ինչ վերաբերվում էր ֆիլմին, արգելվում էր քննարկել նույնիսկ հարազատների հետ[87]։